মোহালি ম্যাচের শেষে ড্রেসিংরুমে ঢুকছেন বিরাট কোহলি। ঘেমে-নেয়ে একসা। কিছুক্ষণ আগে প্যাড খুলেছেন, নিয়েছেন ম্যান অফ দ্য ম্যাচের পুরস্কারও। কিন্তু, মাথা থেকে বের হয়নি চিন্তাটা। পঞ্জাব ক্রিকেট অ্যাসোসিয়েশনের এক কর্তাকে সামনে পেয়ে গেলেন বিরাট। জিজ্ঞেস করলেন, জখম মহিলা এখন কেমন আছেন। কর্তা জানালেন, ভাল আছেন। ওই মহিলার দ্রুত আরোগ্য কামনা করছেন, সে বার্তাও ওই মহিলাকে দিতে বলেন বিরাট। ঘটনাটি আর কিছুই নয়, মোহালি ম্যাচ শুরুর আগে মাঠে অনুশীলন করছিল টিম ইন্ডিয়া। ব্যাটিং করছিলেন বিরাট। আচমকাই তাঁর নেওয়া একটি শট খেলা দেখতে আসা বছর পঞ্চাশের ওই মহিলার নাকে গিয়ে লাগে। রক্তাক্তকাণ্ড। বিরাটও গ্যালারির দিকে ছুটে গিয়েছিলেন। পরে মহিলাকে হাসপাতালে নিয়ে যাওয়া হয়। মহিলা ভাল আছেন জেনে মোহালির ম্যাচের পর স্বস্তির নিঃশ্বাস ফেলেছেন বিরাট।